૧૬ મેએ લોકસભાનું રિઝલ્ટ આવ્યા પછી જો BJP કે BJPના સહયોગીઓ સાથેની સરકાર બનશે એવું ચિત્ર બહાર આવ્યું તો ગુજરાતનું મુખ્ય પ્રધાનપદ ખાલી કરવાનું કામ નરેન્દ્ર મોદી પહેલાં કરશે એવું શનિવારે નરેન્દ્ર મોદીએ નક્કી કરી લીધું છે એટલું જ નહીં, શનિવારે રાતે દિલ્હીમાં થયેલી BJPની કોર કમિટી સાથે થયેલી એ જ મીટિંગમાં નરેન્દ્ર મોદી પછી કોણ એ નામ પણ ફાઇનલ કરી લેવામાં આવ્યું છે. એ મીટિંગમાં થયેલી નામોની ચર્ચામાં અનેક નેતાઓનાં નામ હતાં, પણ એ તમામ નામોમાં આનંદીબહેન પટેલનું નામ સૌથી આગળ હતું અને નરેન્દ્ર મોદી પણ આનંદીબહેનના નામની બાબતમાં આગ્રહ રાખતા હતા. સ્વાભાવિક રીતે એ મીટિંગમાં કયું નામ ફાઇનલ કરવામાં આવ્યું એ જાહેર ન થાય એની ચુસ્ત તકેદારી રાખવામાં આવી છે, પણ એટલું નક્કી છે કે ગુજરાતના નવા નાથનું નામ શનિવારે દિલ્હીમાં ફાઇનલ થઈ ચૂક્યું છે. મીટિંગની બ્રીફ તૈયાર કરનારા નરેન્દ્ર મોદીના પર્સનલ સ્ટાફની એ નૉન-ગુજરાતી વ્યક્તિને પણ ચાલુ મીટિંગે અડધા કલાક માટે બહાર મોકલી દેવામાં આવી હતી.